दूसरी बात मैं एक साधारण मनुष्य हूँ, और साधारण बातें ही करती हूँ। न ही मैंने कभी स्वयं को बहुत ज्ञानी माना है, न ही ऐसा प्रतीत करवाया है। मेरे प्रश्न वही होते हैं जो गाहे-ब-गाहे किसी साधारण इंसान के मन में भी आते हैं। पाठक गण अपने-अपने तरीके से जवाब देते हैं। जो जवाब मेरी मंद बुद्धि को समझ आ जाता है, मैं उसे स्वीकार करती हूँ, जो नहीं समझ आता मैं नहीं स्वीकार करती। मेरी पोस्ट्स का मकसद सिर्फ इतना होता है, जो भी जानकारी मेरे पास है, उसे सामने लाना। छुपाओ-दुराव करके अपनी संस्कृति, अपनी परम्पराओं की कमियों पर पर्दा डालने के पक्ष में मैं नहीं हूँ। अगर कुछ कमी है तो उस कमी को स्वाकार करो, उस कमी को दूर करने की कोशिश करो और जीवन में आगे बढ़ो। मेरा यही मानना है।